ฮิวสตัน

| ฮิวสตัน Houston |
| --- | --- |
นคร
City of Houston นครฮิวสตัน
จากบนลงล่าง ซ้ายไปขวา: ย่านใจกลางเมือง, อนุสาวรีย์แซม ฮิวสตันที่สวนเฮอร์มันน์, ศูนย์อวกาศจอห์นสัน, อัปทาวน์ฮิวสตัน, พิพิธภัณฑ์วิจิตรศิลป์, ศูนย์การแพทย์เท็กซัส, บัฟฟาโลบายู
   ธง ตรา
สมญา: เมืองอวกาศ (ทางการ)
ที่ตั้งในและรอบเทศมณฑลแฮร์ริส
ฮิวสตันที่ตั้งในสหรัฐ
พิกัด: 29°45′46″N 95°22′59″W﻿ / ﻿29.76278°N 95.38306°W﻿ / 29.76278; -95.38306
ประเทศ:  สหรัฐ
รัฐ:  เท็กซัส
เทศมณฑล: แฮร์ริส, ฟอร์ตเบนด์, มอนต์โกเมอรี
ก่อตั้ง: 5 มิถุนายน ค.ศ. 1837
ตั้งชื่อจาก: แซม ฮิวสตัน
การปกครอง
 • ประเภท: นายกเทศมนตรีเข้มแข็ง–สภา
 • องค์กร: สภานครฮิวสตัน
 • นายกเทศมนตรี: ซิลเวสเตอร์ เทิร์นเนอร์ (เดโมแครต)
พื้นที่
 • นคร: 671.70 ตร.ไมล์ (1,739.69 ตร.กม.)
 • พื้นดิน: 640.47 ตร.ไมล์ (1,658.80 ตร.กม.)
 • พื้นน้ำ: 31.23 ตร.ไมล์ (80.88 ตร.กม.)
 • รวมปริมณฑล: 10,062 ตร.ไมล์ (26,060 ตร.กม.)
ความสูง: 80 ฟุต (32 เมตร)
ประชากร (2020)
 • นคร: 2,320,268 คน
 • อันดับ: สหรัฐ: อันดับที่ 4
 • ความหนาแน่น: 3,622.77 คน/ตร.ไมล์ (1,398.76 คน/ตร.กม.)
 • เขตเมือง: 4,944,332 (อันดับที่ 7 ของประเทศ) คน
 • รวมปริมณฑล: 7,066,141 (อันดับที่ 5 ของประเทศ) คน
 • เดมะนิม: ฮิวสโตเนียน
เขตเวลา: UTC−6 (CST)
 • ฤดูร้อน  (เวลาออมแสง): UTC−5 (CDT)
รหัสไปรษณีย์: 770xx, 772xx (ตู้ไปรษณีย์)
รหัสพื้นที่: 713, 281, 832, 346
รหัส FIPS: 48-35000
รหัส GNIS: 1380948
ท่าอากาศยานหลัก: ท่าอากาศยานจอร์จบุชอินเตอร์คอนติเนนตัล (IAH), ท่าอากาศยานวิลเลียม พี. ฮ็อบบี (HOU)
อินเตอร์สเตต:    
ทางหลวงสหรัฐ:   
ทางหลวงรัฐ:             
ระบบขนส่งมวลชน: ฮิวสตันเมโทร
เว็บไซต์: www.houstontx.gov
ฮิวสตัน (อังกฤษ: Houston; /ˈhjuːstən/ ไฟล์:En-us-Houston.ogg hew-stən) เป็นเมืองที่มีประชากรมากที่สุดของรัฐเท็กซัส, เมืองที่มีประชากรมากเป็นอันดับที่ 4 ของสหรัฐ, เมืองที่มีประชากรมากที่สุดในภาคใต้ของสหรัฐ และเมืองที่มีประชากรมากเป็นอันดับที่ 6 ของทวีปอเมริกาเหนือ โดยใน ค.ศ. 2019 มีประชากรโดยประมาณ 2,320,268 คน ฮิวสตันตั้งอยู่ทางภาคตะวันออกเฉียงใต้ของรัฐเท็กซัส ใกล้กับอ่าวกัลเวสตันและอ่าวเม็กซิโก เป็นเมืองหลวงของเทศมณฑลแฮร์ริสและเป็นเมืองหลักของเขตมหานครเกรเทอร์ฮิวสตันซึ่งเป็นเขตมหานครที่มีประชากรมากเป็นอันดับที่ 5 ของสหรัฐ นอกจากนี้ ฮิวสตันยังเป็นเมืองสำคัญทางตะวันออกเฉียงใต้ของอภิภูมิภาคที่เรียกว่าสามเหลี่ยมเท็กซัส
ฮิวสตันมีพื้นที่ทั้งหมด 637.4 ตารางไมล์ (1,651 ตารางกิโลเมตร) จึงเป็นเมืองที่มีการขยายตัวมากเป็นอันดับที่ 8 ของประเทศ (รวมถึงพื้นที่รวมนคร-เทศมณฑล) และเป็นเมืองที่มีพื้นที่มากที่สุดในประเทศซึ่งรัฐบาลไม่เกี่ยวข้องกับเทศมณฑล แม้ว่าพื้นที่ส่วนใหญ่ของเมืองจะอยู่ในเทศมณฑลแฮร์ริช แต่ก็มีพื้นที่ส่วนน้อยของเมืองที่ขยายเข้าไปในเทศมณฑลฟอร์ตเบนด์และมอนต์โกเมอรี เมืองมีอาณาเขตติดต่อกับชุมชนอื่น ๆ ในเขตเกรเทอร์ฮิวสตันอย่างชูการ์แลนด์และเดอะวุดแลนดส์
เมืองฮิวสตันก่อตั้งโดยกลุ่มนักลงทุนที่ดินเมื่อวันที่ 30 สิงหาคม ค.ศ. 1836 บริเวณจุดบรรจบของบัฟฟาโลบายูและไวต์โอ๊กบายู (ซึ่งรู้จักกันในชื่อ อัลเลนส์แลนดิง) ต่อมาได้จัดตั้งเป็นนครเมื่อวันที่ 5 มิถุนายน ค.ศ. 1837 เมืองตั้งชื่อตามนายพลแซม ฮิวสตันซึ่งเคยเป็นประธานาธิบดีสาธารณรัฐเท็กซัสและประกาศเอกราชรัฐเท็กซัสจากเม็กซิโกในยุทธการซันจาซินโตซึ่งเกิดขึ้นห่างจากอัลเลนส์แลนดิงไปทางทิศตะวันออกประมาณ 25 ไมล์ (40 กิโลเมตร) หลังจากที่ทำหน้าที่เป็นเมืองหลวงของสาธารณรัฐเท็กซัสเป็นระยะเวลาสั้น ๆ ในช่วงปลายคริสต์ทศวรรษ 1830 ฮิวสตันได้เติบโตขึ้นอย่างมั่นคงจนกลายเป็นศูนย์กลางการค้าของภูมิภาคในช่วงที่เหลือของคริสต์ศตวรรษที่ 19
เมื่อเข้าสู่คริสต์ศตวรรษที่ 20 ปัจจัยทางเศรษฐกิจหลายอย่างมีส่วนทำให้ฮิวสตันมีการเติบโตที่รวดเร็วยิ่งขึ้น ไม่ว่าจะเป็นการขนส่งทางเรือและอุตสาหกรรมทางรางที่เฟื่องฟู การลดบทบาทของกัลเวสตันในฐานะเมืองท่าหลักของรัฐหลังจากพายุเฮอริเคนถล่มในปี 1900 การก่อสร้างคลองเดินเรือฮิวสตัน และการขึ้นราคาน้ำมันในรัฐเท็กซัส กลางศตวรรษที่ 20 เศรษฐกิจของเมืองมีรูปแบบที่หลากหลายมากขึ้นจากการที่เมืองเป็นที่ตั้งของศูนย์การแพทย์เท็กซัสซึ่งเป็นสถาบันสาธารณสุขและวิจัยที่ใหญ่ที่สุดในโลก และศูนย์อวกาศจอห์นสันของนาซาซึ่งเป็นที่ตั้งของศูนย์ควบคุมภารกิจ
เศรษฐกิจของฮิวสตันในช่วงปลายศตวรรษที่ 19 มีพื้นฐานจากอุตสาหกรรมพลังงาน การผลิต การบินและการขนส่ง ความก้าวหน้าในด้านสาธารณสุขและการขุดเจาะบ่อน้ำมันทำให้ฮิวสตันมีสำนักงานฟอร์จูน 500 ภายในเขตเมืองมากเป็นอันดับที่ 2 ประเทศรองจากนครนิวยอร์ก ท่าเรือฮิวสตันเป็นท่าเรือที่มีการขนส่งสินค้าระหว่างประเทศมากที่สุดในสหรัฐ และมีการขนส่งสินค้าโดยรวมมากเป็นอันดับที่ 2 ของประเทศ
ฮิวสตันมีฉายาว่า "เมืองบายู", "เมืองอวกาศ", "เมืองเอช" และ "เดอะ 713" เมืองได้กลายเป็นนครระดับโลกด้วยจุดแข็งทางวัฒนธรรม การแพทย์ และการวิจัย ประชากรในเขตเมืองมีภูมิหลังทางชาติพันธุ์และศาสนาที่หลากหลาย และยังมีชุมชนนานาชาติขนาดใหญ่ที่กำลังเติบโต ฮิวสตันเป็นเขตมหานครที่มีความหลากหลายทางประชากรมากที่สุดในรัฐเท็กซัส และยังถูกกล่าวถึงในฐานะมหานครหลักที่มีความหลากหลายทางชาติพันธุ์มากที่สุดในสหรัฐ เมืองมีสถาบันและงานนิทรรศการทางวัฒนธรรมหลายแห่งที่ดึงดูดนักท่องเที่ยวมากกว่า 7 ล้านคนต่อปีให้มาเยือนเขตพิพิธภัณฑ์ เขตพิพิธภัณฑ์มีพิพิธภัณฑ์ หอศิลป์และพื้นที่ชุมชนรวมกันถึง 19 แห่ง ฮิวสตันยังมีการแสดงศิลปะที่ยังคงดำเนินการอยู่ที่เขตโรงละครและมีงานศิลปะจัดแสดงหลายครั้งในรอบปี